ΓΡΑΠΤΗ ΕΡΩΤΗΣΗ E-1544/98

υποβολή: Amedeo Amadeo (NI) προς την Επιτροπή

(19 Μαΐου 1998)

Θέμα: Ζωονόσοι

Η οδηγία 92/117/ΕΟΚ(1) επιβάλλει την παρακολούθηση και τον έλεγχο μιας σειράς ζωονόσων, εκτός του ελέγχου των σαλμονελών τύπου Salmonella enteritidis και Salmonella typhimurium στα σμήνη πουλερικών αναπαραγωγής, αλλά δεν υποδεικνύει καμία τυποποιημένη διαδικασία για τον έλεγχο και τη συνακόλουθη συλλογή στοιχείων για τις άλλες νόσους. Η κατάσταση αυτή αντανακλάται αρνητικά σε έναν από τους κύριους στόχους της οδηγίας, που είναι συγκεκριμένα, η συλλογή επιδημιολογικών στοιχείων για τις νόσους αυτές στα μεμονωμένα κράτη μέλη, δεδομένου ότι τα στοιχεία που είναι δυνατόν να συλλεγούν στο πλαίσιο αυτό δεν είναι συναθροίσιμα και, συνεπώς, δεν μπορούν να ελεγχθούν.

Ζητείται από την Επιτροπή να μεριμνήσει για την εξεύρεση ομοιογενούς συστήματος παρακολούθησης για την κάθε νόσο σε επίπεδο κοινότητας, προσδιορίζοντας με τρόπο σαφή και κατανοητό την επιδημιολογική μονάδα στην οποία θα πρέπει να γίνεται αναφορά καθώς και τις διαγνωστικές διαδικασίες που θα πρέπει να είναι ενιαίες και τυποποιημένες σε όλα τα κράτη μέλη.

Απάντηση του κ. Fischler εξ ονόματος της Επιτροπής

(19 Ιουνίου 1998)

Η οδηγία 92/117/ΕΟΚ ορίζει γενικούς κανόνες για τη συλλογή επιδημιολογικών στοιχείων για διάφορες ζωονόσους και συγκεκριμένα μέτρα καταπολέμησης της σαλμονέλλας στα πουλερικά αναπαραγωγής. Επίσης, υπάρχουν κοινοτικοί κανόνες σχετικά με τον έλεγχο και την παρακολούθηση ορισμένων άλλων ζωονόσων όπως η φυματίωση που οφείλεται στο μυκοβακτηρίδιο των βοοειδών, και η βρουκέλλωση και η τριχίνωση που καλύπτονται από τις σχετικές εμπορικές και υγειονομικές οδηγίες.

Η Επιτροπή αναγνωρίζει τα προβλήματα στο επιδημιολογικό σύστημα αναφοράς σχετικά με τις τάσεις και τις αιτίες των ζωονόσων, στο οποίο αναφέρονται τα άρθρα 4 και 5 της οδηγίας 92/117/ΕΟΚ. Διάφορες ομάδες εργασίας προσκάλεσαν εμπειρογνώμονες από τα κράτη μέλη με σκοπό τη συζήτηση των προβλημάτων αυτών. Επιπροσθέτως, το κοινοτικό εργαστήριο αναφοράς επιδημιολογίας των ζωονόσων, BgVV στο Βερολίνο, οργάνωσε εργαστήρια κατά τα οποία εξετάστηκε το εν λόγω θέμα. Αυτές οι ανταλλαγές απόψεων οδήγησαν σε συμφωνία για συγκεκριμένες κατευθύνσεις και κοινά έντυπα συλλογής στοιχείων αναφορών. Η ποιότητα των στοιχείων που αναφέρουν τα κράτη μέλη βελτιώνεται σταδιακά, μολονότι οι διαφορές στα συστήματα παρακολούθησης των κρατών μελών δεν επιτρέπουν ακόμα τη σύγκριση των επιδημιολογικών καταστάσεων στα κράτη μέλη. Ωστόσο, η ετήσια έκθεση της Κοινότητας στη σημερινή της μορφή ήδη παρέχει χρήσιμες πληροφορίες σχετικά με τα στοιχεία των συστημάτων παρακολούθησης στα κράτη μέλη και επιτρέπει, σε κάποιο βαθμό, την παρακολούθηση των τάσεων των ζωονόσων εντός μεμονωμένων κρατών μελών, αν και όχι μεταξύ των κρατών μελών.

Περαιτέρω προσπάθειες για τη βελτίωση του συστήματος αναφοράς θα καταβληθούν στο πλαίσιο της αναθεώρησης της οδηγίας 92/117/ΕΟΚ, στην οποία θα ορίζονται συγκεκριμένα κριτήρια για τη συλλογή στοιχείων και την αναφορά τους. Ωστόσο, η ανάπτυξη ενός πλήρως ομοιογενούς συστήματος αναφοράς θα αποτελούσε μια άκρως περιεκτική διαδικασία που θα απαιτούσε, για παράδειγμα, την εναρμόνιση των ορισμών των περιπτώσεων ζωονόσων, της παρακολούθησης, του ελέγχου, της δειγματοληψίας, των αναλυτικών μεθόδων και της γνωστοποίησης των ζωονόσων και ζωονοσογόνων παραγόντων στις ζωοτροφές, στα κατοικίδια ζώα, στην άγρια φύση, στα τρόφιμα και στους ανθρώπους. Συν τοις άλλοις, δεν μπορεί να παραβλεφθεί το γεγονός ότι στα περισσότερα κράτη μέλη οι επιδημιολογικές πτυχές ζωονόσων ανήκουν στις αρμοδιότητες πολλών διαφορετικών αρχών. Επιπλέον, ο βαθμός αναφοράς των περισσότερων τροφολοιμώξεων θα επηρεάζεται από διαφορές σε επίπεδα εθνικών και τοπικών παραδόσεων, συμπεριλαμβανομένης της συχνότητας και της ταχύτητας με την οποία ζητείται ιατρική βοήθεια.

(1) ΕΕ L 62, 15.3.1993, σελ. 38.